**POROČILO UPRAVNEGA ODBORA**

**za leto 2013**

Leto 2013 ni bilo eno dejavnejših v DOS Ljubljana. Novo izvoljeni Upravni odbor (UO), ki je svoje naloge prevzel na volilni skupčini marca 2013, se je do konca leta sestal na dveh sejah, na katerih je obravnaval tekočo problematiko, vezano zlasti na ponovno vzpostavitev internega ocenjevanja sodnikov DOS Ljubljana, nadgradnjo oz. dopolnitve sistema za delegiranje ter neprisotnost sodnikov na tekmah. Odkrito moramo priznati, da je kar nekaj sklepov žal ostalo nerealiziranih, za kar sem v največji meri odgovorna sama kot predsednica DOS Ljubljana. Žal ne bomo mogli več mimo dejstva, da moja ponovna angažiranost v ZOSS v zadnjih dveh letih terja svoj čas (večinoma prosti čas), ki ga tako za ostale aktivnosti ne ostaja ravno veliko.

V izogib nadaljnjemu stagniranju izvedenih aktivnosti in neizvajanju začrtanih smernic bom zato na prvi naslednji seji UO DOS Ljubljana predlagala, da v UO zadolžimo oz. pooblastimo osebo, ki bo imela znanje, ideje, voljo in nenazadnje čas, za aktivnejše izpolnjevanje dogovorjenih smernic in ciljev. Verjamem, da bomo na ta način v naslednjem obdobju leta naredili korak naprej oz. zakorakali na stara pota društva, ko smo se lahko vsako leto pohvalili s kakšnim novim dosežkom, z novo uresničenimi cilji.

Ne glede na zgoraj navedeno, kar se nanaša predvsem na vodenje društva, pa smo lahko ponosni na število sodnikov, ki sodijo tekme najvišjega ranga, in zlasti na to, da imamo v naših vrstah tudi mlade perspektivne sodnike, ki se bodo v prihodnjih sezonah zagotovo še dodatno izkazali na igriščih in ob njih.

Pa vendarle ne moremo mimo dejstva, da smo se tudi v preteklem letu soočali s prenekaterimi težavami (neprisotnost sodnikov na tehmah, neustrezen pristop do prevzetih dolžnosti, nezadostno poznavanje pravil odbojkarske igre), zlasti pri mlajših sodnikih, kar je lahko na eni strani posledica pomanjkljivega obveščanja s strani pristojnih v DOS, na drugi strani pa tudi splošno pomanjkanje zavedanja odgovornosti, ki jo sprejemom nase, ko stopimo v sodniške vrste. Tej tematiki bo zato v prihodnje potrebno nameniti prav posebno pozornost, sicer se nam lahko kaj rado zgodi, da čez kako leto ne bomo imeli več ustrezno usposobljenih sodnikov, ki bodo lahko uspešno napredovali na liste višjega ranga.

 Jana Prešeren

 Predsednica DOS Ljubljana